L-Ewropa, tul din il-ġimgħa ħadet nifs twil ta' mistrieħ appena ħarġu r-riżultati tal-elezzjoni ġenerali fl-Olanda. Dak li diversi ħasbu li ser jiġri ma seħħx. Il-partit tal-lemin estrem, għalkemm żied, però baqa' ma sarx l-ewwel wieħed. Inbidlu saħħet il-partiti għax uħud kibru ftit, bħad-demokristjani, oħrajn naqsu, speċjalment il-Partit Laburista olandiż. Ser ikun iktar ikkumplikat u diffiċli li wieħed jibni maġġoranza. Hemm prezz li jitħallas f'dak il-pajjiż, minħabba n-numru kbir ta' partiti li, flok jassiguraw stabbiltà, drabi jkunu fattur ta' kumplikazzjoni. Stat ta' affarijiet li sa issa għadna ma lħaqniex f'dawn il-gżejjer. Opportunità unika Sa issa għadna nżommu sistema ta' żewġ partiti fejn huwa ferm iktar ċar min huwa fil-Gvern u min fl-Oppożizzjoni. Inżamm fil-passat bilanċ bejn iż-żewġ naħat, ħafna drabi marbuta b'differenzi xejn qawwija minn siġġu wieħed sa ħamsa. Biss, erba' snin ilu r-riżultat kien barra mis-soltu, b'vantaġġ ta' disa' siġġijiet. Ir-reazzjonijiet varji fi ħdan il-poplu wasslu sabiex għandna Gvern b'maġġoranza assoluta verament kbira. Tmienja u erbgħin xahar ilu din kienet opportunità u okkażjoni unika li biha setgħu nbidlu diveri problemi li ilna nbatu biex jitneħħew. Illum ir-riżultat huwa kompletament il-kontra, fejn l-agħar ċertifikat huwa dak marbut mal-korruzzjoni. Pożizzjoni skomda Tant dan huwa minnu, li bħalissa hemm sforz qawwi minn naħa tal-magna propagandistika tal-Gvern biex tikkonvinċi l-kontra. F'kull mezz, b'mod partikolari fuq insibu kemm suppost sar taħt il-"First 4 years". Il-vantaġġ ta' dan l-istrument huwa li kollox isir fil-qosor. L-iżvantaġġ huwa li min jaqra biss it-titoli jispiċċa jifhem il-kontra ta' dak li qiegħed fil-fatt iseħħ fir-realtà ta' kull ġurnata. Ma hemmx bżonn spjegazzjoni; hemm biss lok għal dikjarazzjonijiet. Pożizzjoni komda, speċjalment għal min ma għandux sustanza politika u min irid jaħrab minn dibattitu veru. Pożizzjoni li diversi mexxejja populisti, kif qed naraw, qed isibuhom komdi fiha. Jgħidu ħaġa mingħajr ma konvenjentement jispjegaw xi tfisser. Għadu fil-proċess Hemm f'dan ix-xenarju tas-suppost "suċċess" politiku min qiegħed jitħajjar iktar u jaqbad toroq li m'għandux. Jiġu ttantati f'direzzjonijiet li m'humiex proprju indikativi għalihom. L-agħar meta dawk li huma fil-mestier tal-ġurnaliżmu, flok jinfluwenzaw fit-tradizzjoni b'saħħitha tagħhom li jispjegaw, jinġibdu huma wkoll. Imorru, kif rajna, f'dikjarazzjonijiet li m'humiex minnhom, li minflok iġibu kunsens jispiċċaw iġibu reazzjonijiet. Dan kien iktar evidenti f'din il-ġimgħa meta l-Orizzont tal-Erbgħa fetħet bit-titolu: "Il-prekarjat eradikat grazzi għall-GWU". Kliem li suppost li qal is-Segretarju Ġenerali tagħha meta fil-fatt ingħad fil-verità, skont l-istess Josef Bugeja li l-prekarjat f'pajjiżna għadu qed jipprova jiġi eradikat. Għadu, anzi, fil-proċess twil biex iseħħ. Irnexxilu jissoda Dan huwa ferm iktar korrett mal-verità. Il-prekarjat f'pajjiżna ma spiċċax, u ppermettuli, m'huwiex ser jiġi eradikat. Anzi, għadu magħna u rnexxielu, sfortunatament jissoda f'pożizzjonijiet ġodda li qabel ma kellniex. Il-figuri ta' ħaddiema jaħdmu part-time jitkellmu waħedhom. Ma niżlux; anzi, żdiedu. L-istess dawk li għandhom part-time flimkien ma' full-time għax ma jlaħħqux. L-istess dawk li għandhom żewġ impjiegi part-time. Biex ma nsemmux il-pożizzjoni ta' dawk is-600 ħaddiem marbuta fi skema mmexxija mill-istess GWU, li m'għandhomx union taqbeż għalihom u minflok għandhom il-paga iktar baxxa. L-istatistika titkellem waħedha u turi li għadna ferm u ferm lura milli neradikaw il-prekarjat. Erba' snin moħlija Dan sfortunatament għax ċert li diversi kienu jippreferu jaqraw u jqisu bħala verità li l-prekarjat huwa distrutt. Dan iktar u iktar meta huwa ċar li l-għedewwa prinċipali għall-prekarjat huma mmexxija minn letarja f'żewġ direzzjonijiet: l-ewwel, in-nuqqas ta' ideat; u t-tieni, il-kuntrast għall-preżenza u l-effetti tal-korruzzjoni. Bil-maġġoranza parlamentari preżenti, il-Gvern kellu f'dawn l-erba' snin okkażjoni unika li jikkumbatti u jsib soluzzjonijiet li nafu li ma sabx. Mhux biss, imma kellu flus għad-dispożizzjoni tiegħu kemm ried. Flok investihom fil-libertà tal-klassi tal-ħaddiem, ħlihom f'uħud li m'għandhom x'jaqsmu xejn magħha. Il-kuntratti skandalużi u żbaljati mogħtija f'donazzjonijiet bla sens għamlu wisq ħsara. Flok eradikaw, kattru iktar il-prekarjat. Festa ta' San Ġużepp Il-klassi tal-ħaddiem illum tinnota, minn dak li qiegħednara, dak li għaddej mingħajr ħafna kummenti jew tlablib bla sens. Tagħraf li min tkellem b'ħafna xellug fl-Oppożizzjoni, issa qiegħed jaġixxi bil-lemin. Jagħti lil min għandu iktar milli huwa ġust, proprju għax ir- huwa fl-aħjar tiegħu magħna. Sab li l-partit tal-ikbar maġġoranza spiċċa flok huwa kif ippretenda li jkun l-aqwa difensur tiegħu – dak li huwa identifikat bħala l-aktar marbut mal-korruzzjoni. Punti ta' riflessjoni importanti, iktar u iktar illum li niċċelebraw bil-ferħ il-festa ta' missierna San Ġużepp. Il-bniedem qaddis li ħadem fis-silenzju ħajtu kollha għas-sewwa tal-proxxmu Dak li jagħti eżempju lil dawk li jridu jaħdmu favur id-dinjità tal-bniedem kontra dak li għadu mhux eradikat – il-prekarjat u l-korruzzjoni.
Għadhom mhux eradikati